A figua de Loigi l'è circondâ, però, da nommina eüropea sorvetutto pe a so politica estera, e o so regno o fu o periodo de mascima potença françeize in Œüropa, tâ da legittimâ o voltærian appellativo de ""seccolo de Luigi XIV"" dæto a-o sec. 17°. Començâ efficaxemente co-a guæra de devoluçion (1667-68), a lotta pe o predominio œüropeo a continuò co-a guæra contra i Paixi Basci (1672-78) e a vidde, inti anni succescivi a-a paxe de Nimega, o curmine da potença do re, ch'o poe', mediante e cammie de rœünion, procede a-a preiza de possesso de çittæ arsaçiañe, in particolâ Strasburgo (1681), e, mediante un accordio co-o ducca de Mantoa, occupâ ascì Cazâ. Da una parte, quindi, Loigi o risolveiva o problema de frontee in sce-o Ren, da l'âtra o metteiva ciu sado pê in Italia. Ma a potença françeize, esercitâ spesso con dueça de forme (bombardamento de Zena, 1684; prescion continua in sce-o ducato de Savoia e in sce-o Brandeburgo), accentuò a reaçion de potençe œüropee sotta a direçion de Ghigermo d'Orange (da-o 1688 re d'Inghiltæra): se a guæra da Grande Aliança (1688-97) a l'ebbe fin inta paxe de compromisso de Rijswijk, a longa guæra de succescion de Spagna (diâ da-o 1701 a-o 1713-14, paxe de Utrecht e de Rastatt), a se concluze co-a perdia de l'egemonia politica, che da-a França a passò a l'Inghiltæra. L'açion de Loigi, coscì, se pe çerti resguardi a l'è in linnia co-e tendençe de l'eppoca, che portavan a l'accentramento statâ e a l'eroxon do poei nobiliâ, proprio inta politica estera a pâ ligâ a-i vegi schemi de guære pe l'egemonia in Œüropa; sostançialmente indifferente o l'arestò, de fæto, nanti a-e nœuve prospettive de espanscion coloniâ e commerciâ, alloa feliçemente adotæ da l'Inghiltæra.